কবীর চৌধুরী: তারও ইতিহাস খুব চমৎকার। রনেশদা, অর্থাৎ রণেশ দাশগুপ্ত। তিনিও তখন কারাবন্দি। তিনি মুনীরকে অনুরোধ করেন: ‘ভাষা আন্দোলনের ওপর তুমি একটা নাটক লেখ এবং এমনভাবে লেখ যাতে আমরা কারাগারে থেকে তা অভিনয় করতে পারি।’ সে তো তোমাদের মনে আছে। আধো অন্ধকার। টিম টিমে আলো, একটা ভুতুড়ে পরিবেশ। চটের কাপড় দিয়ে মঞ্চ সাজানো হয়। কারাগারেই ‘কবর’ অভিনীত হয়েছিল। তার পর থেকে আজ পর্যন্তু বাংলাদেশের সর্বাধিক সংখ্যক অভিনীত নাটকের নাম যদি করা যায় তাহলে সেটা ‘কবর’ই হবে। সারাদেশের প্রত্যন্ত অঞ্চলে, ঢাকা শহরে, নিয়মিতভাবে কবর অভিনীত হয়। আর মুনীরের রুপান্তর বা অনুবাদের কাজও অসামান্য। ‘মুখরা রমণী বশীকরণ’ শেক্সপিয়ারের অসাধারণ অনুবাদ। গলসওয়ার্থের ‘রুপার কৌটা’ও মুনীর রুপান্তর করেছে। তার প্রতিভা ছিল বহুমুখী। গবেষণামুলক কাজে মীর মোশারফ হোসেনের ওপর তার লেখা এবং ‘তুলনামুলক সাহিত্য’ প্রভৃতি খুব বড়ো মাপের কাজ। আমাদের দেশে তো তখন পর্যন্তু কমপারেটিভ লিটারেচার নিয়ে খুব বেশী লেখা হয় নাই। মুনীরই তার পথিকৃত। তার প্রতিভা ছিল বিভিন্ন মুখী। তার উদ্ভাবিত টাইপ রাইটার, ‘মুনীর অপটিমা’ নামে, তাও ছিল একটি অসামান্য কাজ। মুনীরকে হারাবার ক্ষতি পুরণ হয় নি। হবারও নয়।